Sisäministeriö käsittelee väkivaltaisen äärioikeiston ja -vasemmiston nykytilaa tuoreessa katsauksessaan.

Äärioikeisto pyrkii edelleen saamaan näkyvyyttä muun muassa katupartioinnilla.

Väkivaltaisuuteen taipuvaiset anarkistit levittävät ideologiaansa verkossa.

Kouluista on tullut viestejä äärioikeistolaisuutta ihannoivista lapsista.

Uusnatsit ajautuivat painiin poliisin kanssa itsenäisyyspäivänä 2018, kun eivät suostuneet luopumaan hakaristilipuistaan. Lipunkantajia vastaan on nostettu syytteitä viharikoksesta.

Ulkoparlamentaarisen, väkivaltaan taipuvaisen äärioikeiston ja -vasemmiston voimasuhteet eivät ole kokeneet merkittäviä muutoksia Suomessa.

Sisäministeriö kertoo väkivaltaisen ekstremismin tilannekatsauksessa, että uusnatsijärjestö Pohjoismainen vastarintaliike ja yhä lähemmäs kansallissosialismia ajautuva Soldiers of Odin -katupartioryhmä vastaavat yhä aatesuuntansa näkyvästä toiminnasta kotimaassa. PVL on siirtynyt verhotumpaan toimintaan esimerkiksi ”Kohti vapautta” -nimen alle, koska järjestön lakkauttamisesta on meneillään oikeusprosessi.

Äärivasemmistoa edustavat anarkistit ja antifasistit toimivat lähinnä suurissa kaupungeissa. Toimintaa on nähtävillä julkisissa mielenosoituksissa ja vastamielenosoituksissa, ja yksittäiset väkivaltaiset yksilöt ovat hankkiutuneet konflikteihin äärioikeistolaisten kanssa. Siinä, missä uusnatsit ja Odinit pyrkivät nimenomaisesti hakemaan näkyvyyttä kaduilla, äärivasemmisto vaikuttaa esimerkiksi verkossa.

Ministeriön mukaan väkivaltainen äärivasemmisto paljastaa esimerkiksi vastapuolta edustavien yksilöiden henkilötietoja häpäisytarkoituksessa. Osana toimintaa mainitaan internetissä esiintyvä Varisverkosto. Myös maalittaminen kuuluu sen keinovalikoimaan, kuten huomattiin radikaalioikeiston tilaisuudessa Turussa.

– Väkivaltainen äärivasemmisto maalitti Awakening-tilaisuuden järjestäjille tilansa vuokrannutta ravintolaa vahvasti omilla sosiaalisen median alustoilla, esimerkkinä Varisverkosto, ja tämä johti negatiiviseen palauteryöppyyn ravintolaa kohtaan, sisäministeriö arvioi.

Soldiers of Odin ja uusnatsit ovat olleet avoimessa yhteistyössä. Kuva viime itsenäisyyspäivän marssilta, jossa osallistujat huusivat äärioikeistolaisia iskulauseita. Marssilla oli näkyvästi esillä uusnatsisymboleita, kuten hakaristi ja ”veri ja kunnia” -motto. PASI LIESIMAA

Oikeiston ja vasemmiston vihakierre

Itä-Uudellamaalla anarkistit pahoinpitelivät uusnatsin ja tämän puolison uhrien kotipihassa itsenäisyyspäivänä. Paikallispoliisilaitokset ovat tunnistaneet useita väkivaltaisuuteen taipuvia yksilöitä alueellaan niin äärivasemmistosta kuin -oikeistosta. Ääriaatteet lietsovat toisiaan vihanpitoon.

Radikaali oikeisto näyttää olevan läsnä myös lasten maailmassa, ainakin Itä-Uudenmaan ja Hämeen alueella. Itä-Uudellamaalla äärioikeistolaisuus on yleistynyt erityisesti nuorten parissa, ja asiasta on tullut tietoa kouluista ja nuorisotoimelta.

Nuoret ovat joutuneet äärioikeistolaisten värväämisen kohteiksi.

Hämeen poliisin alueella on niin ikään otettu vastaan ilmoituksia nuorista, joilla on sympatioita äärioikeistoa ja natsismia kohtaan.

Maahanmuuttajataustaiset ryhmäytyvät rikosmyönteisiin joukkoihin Itä-Uudellamaalla.

– Ryhmäytymiseen näyttäisi liittyvän ”jos et ole meidän jengissä, olet meitä vastaan” -ajattelua, yhteistä ajanviettoa ja rikosten tekemistä kaveriporukalla sekä gangsta-elämäntavan ihannointia.

Juttu jatkuu kuvan jälkeen.

Anarkistit ovat vuosien varrella syyllistyneet useisiin rikoksiin ja rikkeisiin. Tässä mielenosoittajat vastustavat poliisia Tampereella 2013. TIMO MARTTILA

Radikaali islamismi yhä uhka

Väkivaltaiset ääriryhmät käyttävät viestinnässään yhä enemmän verkkoalustoja. Samanmielisten kokoontuminen luo tunnetta siitä, että äärimmäiset mielipiteet ovat hyväksyttyjä. Tämä voi lyhentää aikaa, jossa ääriajattelu muuttuu sanoista väkivallanteoiksi, ministeriö arvioi.

Poliisi pyrkii kitkemään ääriliikkeitä ennalta ehkäisevällä työllä.

– Väkivaltaisten ulkoparlamentaaristen äärioikeistolaisten ryhmien toiminta on tullut näkyvämmäksi Suomessa ja siihen liittyvä terrorismin uhka on kohonnut Euroopassa ja laajemmin. Väkivaltaisen äärioikeiston toiminta ruokkii väkivaltaisten anarkistien ja antifasistien toimintaa. Myöskään väkivaltaiseen radikaali-islamismiin liittyvä uhka ei ole hävinnyt, sisäministeriön kehittämispäällikkö Tarja Mankkinen sanoo tiedotteessa.